[pic] | COMISIA COMUNITĂŢILOR EUROPENE |

Bruxelles, 7.11.2008

COM(2008) 709 final

Propunere de

REGULAMENT AL CONSILIULUI

de stabilire, pentru 2009, a posibilităților de pescuit și a condițiilor conexe pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor

(prezentată de Comisie)

EXPUNERE DE MOTIVE

.

1. CONTEXTUL PROPUNERII |

Motivele și obiectivele propunerii Regulamentul referitor la posibilitățile anuale de pescuit reprezintă principalul instrument al politicii de conservare din cadrul politicii comune în domeniul pescuitului. Acesta prevede limitări ale capturilor și ale eforturilor de pescuit în cadrul planurilor de refacere și al planurilor pe termen lung, precum și dispoziții temporare și derogări de la alte acte legislative (cum ar fi regulamentul privind măsurile tehnice, regulamentul privind limitarea eforturilor de pescuit pentru speciile de adâncime etc.). Comunicarea Comisiei [COM(2008) 331 final] definește contextul propunerii. Numeroase stocuri de pești fac obiectul unui aviz de reducere la maximum sau de oprire a capturilor. Multe stocuri se află în afara limitelor biologice de siguranță. În ciuda măsurilor de conservare impuse în temeiul politicii comune în domeniul pescuitului, numărul de stocuri incluse în aceste categorii vulnerabile nu se reduce. Această analiză confirmă necesitatea absolută de a lua măsuri de conservare mai stricte în privința stocurilor de pește exploatate. Pentru anul 2009, avizele ICES și CSTEP evidențiază încă o dată starea gravă în care se găsesc numeroase resurse halieutice din apele comunitare. Majoritatea stocurilor sunt exploatate la niveluri care depășesc nivelurile corespunzătoare randamentului potențial maxim. Multe sunt exploatate dincolo de nivelurile de precauție, iar anumite stocuri esențiale, printre care și majoritatea stocurilor de cod, sunt exploatate la niveluri care corespund unui risc foarte ridicat de eșec al reproducerii. Regulamentul (CE) nr. 2371/2002 al Consiliului prevede obligația Comisiei de a propune anual limitări ale capturilor și ale eforturilor de pescuit pentru a garanta sustenabilitatea ecologică, economică și socială a pescuitului comunitar. |

Contextul general Resursele halieutice sunt adesea supraexploatate. Consiliul stabilește anual limitări ale capturilor însă, în multe cazuri, nivelul real al capturilor continuă să se situeze peste nivelul care garantează randamente sustenabile. Această situație este cauzată de faptul că, uneori, nivelurile la care sunt fixate limitările capturilor sunt prea ridicate pentru a garanta sustenabilitatea stocurilor, iar în anumite situații aceste limite nu sunt aplicate în mod suficient. În cursul ultimilor ani, în anumite rezerve de pescuit au fost introduse limite ale efortului în scopul de a consolida limitele capturilor, în timp ce, pentru anumite stocuri, au fost introduse planuri de refacere multianuale destinate stabilirii unor limite anuale ale capturilor, în vederea asigurării sustenabilității stocurilor printr-o reducere progresivă a mortalității cauzate de pescuit. Lipsa unui control efectiv al capturilor și al efortului de pescuit va duce la accelerarea epuizării resurselor halieutice. Această epuizare este incompatibilă cu obiectivul politicii comune în domeniul pescuitului de garantare a unui pescuit durabil în Comunitate. |

Dispoziții în vigoare în domeniul propunerii Dispozițiile în vigoare în domeniul propunerii expiră la 31 decembrie 2008. |

Coerența cu alte politici și obiective ale Uniunii Măsurile propuse sunt concepute în conformitate cu obiectivele politicii comune în domeniul pescuitului și sunt conforme cu politica de dezvoltare durabilă a Comunității. |

2. CONSULTAREA PăRțILOR INTERESATE șI EVALUAREA IMPACTULUI |

Consultarea părților interesate |

Metodele de consultare, principalele sectoare vizate și profilul general al respondenților Propunerea ia în considerare consultările efectuate în cadrul Consiliilor consultative regionale, al Comitetului consultativ pentru pescuit și acvacultură (CCPA, format din delegați ai organizațiilor profesionale reprezentând sectorul producției, industria de prelucrare și societățile de comercializare a produselor de pescuit și acvacultură, precum și din reprezentanți ai organizațiilor neprofesionale active în domeniul protecției mediului și dezvoltării, care reprezintă interesele consumatorilor), precum și în cadrul Comitetului pentru pescuit și acvacultură. Aceste consultări s-au desfășurat în temeiul Comunicării Comisiei către Consiliu și către Parlamentul European referitoare la îmbunătățirea consultării pentru gestionarea pescuitului comunitar [COM(2006)246 final], care stabilește principiile de bază ale așa-numitului proces de „anticipare” (front-loading), precum și în temeiul Comunicării Comisiei către Consiliu privind posibilitățile de pescuit pentru 2009 [COM(2008)331 final], care prezintă, în așteptarea avizului științific privind starea stocurilor pentru 2009, punctele de vedere și intențiile Comisiei referitoare la propunerile acesteia în materie de TAC și de cote. |

Sinteza răspunsurilor și modul în care acestea au fost luate în considerare Consiliile consultative regionale insistă asupra necesității de a garanta faptul că orice modificare a TAC și a cotelor anuale se realizează progresiv, în scopul de minimiza perturbările pe termen scurt ale activităților economice. Așa cum reiese din explicarea în detaliu, de mai jos, a propunerii principiul adaptării și limitării progresive a modificărilor anuale ale posibilităților de pescuit a fost inclus în propunere atunci când acest lucru a fost posibil fără a cauza o deteriorare a situației resurselor vulnerabile. |

Obținerea și utilizarea expertizei |

Domenii științifice/de expertiză vizate Biologia și economia pescuitului. |

Metodologia utilizată Consultarea unui organism științific internațional independent, ICES și organizarea reuniunii plenare a Comitetului științific, tehnic și economic pentru pescuit (CSTEP). |

Principalele organizații consultate/principalii experți consultați - Consiliului Internațional pentru Explorarea Apelor Maritime (ICES). - Comitetul științific, tehnic și economic pentru pescuit (CSTEP). |

Sinteza avizelor primite și luate în considerare A fost menționată existența unor riscuri potențial grave cu consecințe ireversibile. Existența unor astfel de riscuri este unanim recunoscută. |

CSTEP confirmă și, în anumite cazuri, dezvoltă avizele furnizate de ICES. |

Mijloacele utilizate pentru a pune concluziile experților la dispoziția publicului După adoptarea oficială de către Comisie, toate rapoartele CSTEP pot fi consultate pe site-ul DG MARE. |

Evaluarea impactului În conformitate cu articolul 20 din Regulamentul (CE) nr. 2371/2002 al Consiliului, măsurile de limitare a capturilor și a efortului de pescuit trebuie adoptate de autoritățile publice. În cazul în care sunt puse în aplicare, măsurile propuse vor determina o reducere globală a posibilităților de pescuit pentru navele comunitare. Propunerea nu cuprinde numai deciziile pe termen scurt, ci face parte dintr-o abordare pe termen mai lung, care preconizează reducerea treptată a nivelului pescuitului la niveluri viabile pe termen lung. Pe termen scurt, abordarea prevăzută în propunere va determina reducerea TAC însă, pe măsură ce stocurile supraexploatate se vor reface, vor crește și posibilitățile de pescuit. Se estimează că efectele pe termen mediu și chiar lung ale abordării vor consta în reducerea impactului asupra mediului, ca o consecință a diminuării efortului de pescuit, în scăderea numărului de nave și/sau a efortului de pescuit mediu per navă în ceea ce privește capturile și în stabilizarea sau creșterea cantităților debarcate. |

3. ELEMENTELE JURIDICE ALE PROPUNERII |

Rezumatul acțiunii propuse Propunerea fixează limitele capturilor și ale efortului de pescuit aplicabile pescuitului comunitar, precum și celui internațional la care participă navele comunitare, în scopul îndeplinirii obiectivului politicii comune în domeniul pescuitului de garantare a unor niveluri ale pescuitului durabile din punct de vedere biologic, economic și social. |

Temeiul juridic Articolul 20 din Regulamentul (CE) nr. 2371/2002 |

Principiul subsidiarității Propunerea intră în sfera competenței exclusive a Comunității. În consecință, principiul subsidiarității nu se aplică. |

Principiul proporționalității Propunerea respectă principiul proporționalității din următorul motiv: |

Întrucât politica comună în domeniul pescuitului este o politică comună, aceasta trebuie implementată prin regulamente ale Consiliului. Regulamentul Consiliului în cauză alocă posibilități de pescuit statelor membre, dar acestea dispun de libertate deplină în ceea ce privește alocarea respectivelor posibilități între regiuni și operatori și au o marjă largă de manevră cu privire la deciziile referitoare la modelul socio-economic pe care îl aleg pentru exploatarea posibilităților de pescuit alocate. |

Propunerea nu are implicații financiare noi pentru statele membre. Regulamentul în cauză este adoptat anual de Consiliu, iar mijloacele publice și private de implementare a acestuia există deja. |

Alegerea instrumentelor |

Instrumente propuse: regulament. |

Alte instrumente nu ar fi adecvate, din următorul motiv: Este vorba de o propunere de gestionare a pescuitului care, în conformitate cu Regulamentul (CE) nr. 2371/2002 al Consiliului, trebuie implementată printr-un regulament anual al Consiliului adoptat cu majoritate calificată. |

4. IMPLICAțIILE BUGETARE |

Propunerea nu are implicații asupra bugetului comunitar. |

5. INFORMAțII SUPLIMENTARE |

Simplificare |

Propunerea vizează simplificarea procedurilor administrative din sarcina autorităților publice (comunitare sau naționale), în special în ceea ce privește cerințele referitoare la transmiterea datelor privind aplicarea măsurilor de gestionare a eforturilor de pescuit. |

Clauza de reexaminare / revizuire / caducitate |

Întrucât propunerea se referă la un regulament anual pentru anul 2009, aceasta nu conține o clauză de revizuire. |

Explicarea detaliată a propunerii În ceea ce privește limitările capturilor și gestionarea efortului de pescuit, propunerea respectă principiile așa-numitului proces de „anticipare” (front-loading), enunțate în Comunicarea Comisiei către Consiliu și către Parlamentul European referitoare la îmbunătățirea consultării pentru gestionarea pescuitului comunitar [COM(2006)246 final], precum și în Comunicarea Comisiei către Consiliu privind posibilitățile de pescuit pentru 2009 [COM(2008)331 final], care prezintă, în așteptarea avizului științific privind starea stocurilor pentru 2009, punctele de vedere și intențiile Comisiei referitoare la propunerile acesteia în materie de TAC și de cote. În conformitate cu respectiva comunicare, pentru un număr crescut de stocuri, cum ar fi, de exemplu, cod, merluciu, limbă-de-mare, cambulă de Baltica și langustine (nephrops), posibilitățile de pescuit au fost stabilite pe baza regulilor fixate în planurile multianuale relevante. În conformitate cu procesul de „anticipare”, în cursul anului au fost organizate consultări ale părților interesate și ale statelor membre. În plus, propunerea respectă principiile enunțate în Comunicarea Comisiei către Consiliu și către Parlamentul European privind aplicarea principiului durabilității în activitățile de pescuit din Uniunea Europeană prin intermediul randamentului maxim durabil [COM(2006)360 final], în sensul că nu determină creșteri ale ratei mortalității cauzate de pescuit, ceea ce ar fi contrar angajamentelor luate de Comunitate și de statele membre în cadrul Summitului mondial privind dezvoltarea durabilă de la Johannesburg în vederea menținerii sau refacerii stocurilor la un nivel care să permită realizarea unui randament durabil maxim, în cazul stocurilor epuizate realizarea acestor obiective impunându-se cu urgență și, acolo unde acest lucru este posibil, nu mai târziu de 2015. În ceea ce privește gestionarea efortului de pescuit, posibilitatea instituirii unui sistem alternativ, bazat pe plafoane maxime de kW/zi, a fost dezbătută mai în detaliu cu statele membre începând din 2007. Precedentul regulament (pe 2008) privind posibilitățile de pescuit a menținut o gestionare a zilelor pe mare pe tip de navă cu un istoric în pescuit, dar a deschis o portiță spre o gestionare alternativă bazată pe kW/zi la nivelul statelor membre pentru a asigura o utilizare și mai eficientă a posibilităților de pescuit și a stimula practicile de conservare de comun acord cu sectorul pescuitului. În același timp, s-a convenit să se meargă spre o implementare generală a gestionării efortului de pescuit pe baza unui nivel maxim de kW/zi pe categorie de unelte începând din 2009, un acord care a fost legat de discuția cu privire la eficacitatea planului de refacere a rezervelor de cod. În 2008, Regatul Unit a utilizat posibilitatea de a introduce gestionarea alternativă a efortului de pescuit bazată pe kW/zi pentru traulerele din Marea Nordului și vestul Scoției. Noua propunere introduce trecerea la gestionarea bazată pe kW/zi pentru toate statele membre afectate de planul de refacere a rezervelor de cod, în timp ce pentru regimurile de gestionare a eforturilor de pescuit pentru limba-de-mare din vestul Canalului Mânecii și pentru Urophycis floridana (anexele IIB și IIC) se menține posibilitatea introducerii unui asemenea sistem în 2009. Introducerea plafoanelor maxime de kW/zi în anexa IIA va conduce atât la restricții mai transparente și mai eficace ale efortului de pescuit, cât și la diminuarea sarcinii administrative, având în vedere că numărul de cazuri diferite la care se aplică plafoanele efortului de pescuit va fi redus în mod semnificativ. Propunerea cuprinde limitări ale capturilor convenite în contextul anumitor organizații regionale de pescuit. Limitările capturilor de pescuit și alte recomandări din partea Organizației pentru pescuitul în zona de sud-est a Oceanului Atlantic (SEAFO), Organizației regionale pentru gestionarea pescuitului în sudul Pacificului (SPFO), Comisiei pentru conservarea tonului roșu din sud (CCSBT), Comisiei interamericane pentru tonul tropical (IATTC), Comisiei privind conservarea resurselor marine vii ale Antarcticii (CCAMLR), Comisiei pentru pescuitul în Atlanticul de nord-est (NEAFC) și Comisiei internaționale pentru conservarea tonului de Atlantic (ICCAT) vor fi adoptate în cadrul reuniunilor anuale ale acestor organizații în noiembrie și decembrie 2008. TAC aferente stocurilor din apele Groenlandei, precum și stocurilor partajate cu Norvegia nu sunt disponibile deocamdată, în așteptarea concluziilor consultărilor care vor avea loc în noiembrie și decembrie 2008. Aceste TAC sunt prezentate pro memoria (pm). Trebuie, de asemenea, semnalat faptul că în anexa II, care se referă la limitarea efortului de pescuit al navelor în contextul reconstituirii anumitor stocuri, inclusiv a stocului de cod, efortul de pescuit maxim admisibil, fie că este măsurat în zile pe mare pe navă, fie în kW/zi pe grup de efort de pescuit, este și el indicat „pm” în momentul de față, deoarece Comisia încă analizează informațiile și avizul Comitetului științific, tehnic și economic pentru pescuit (CSTEP) privind evoluția efortului și a capturilor până inclusiv în anul 2007. CSTEP își va ține ședința plenară în noiembrie 2008, după care raportul final va fi disponibil pe siteu-ul său. Metodologia de stabilire a nivelurilor finale ale eforturilor de pescuit de uvă în zonele IIIa și IV și în apele CE din zona IIa se află, de asemenea, în curs de examinare. În ceea ce privește gestionarea efortului de pescuit în cazul stocurilor de adâncime, Consiliul a adoptat în decembrie 2006 o reducere cu 10 % a efortului în cazul speciilor de adâncime, în raport cu nivelurile din 2005. Cu toate acestea, respectiva reducere este inferioară valorii de 35 % solicitate de Comisia pentru pescuitul în Atlanticul de nord-est (NEAFC). Este necesară o reducere suplimentară de 10 % în raport cu același nivel de referință, atât în vederea îndeplinirii obligațiilor internaționale ale Comunității, cât și a protejării stocurilor care, conform semnalelor transmise de ICES de mai mulți ani, sunt deosebit de fragile și necesită o protecție urgentă din cauza potențialului lor reproductiv extrem de scăzut. Sunt menținute sistemele de gestionare pe parcursul anului în cazul speciilor cu durată scurtă de viață, precum hamsia din golful Biscaya sau uva, merluciul norvegian și șprotul din Marea Neagră. În aceste cazuri, posibilitățile de pescuit propuse pentru prima parte a anului 2009 pot fi revizuite pe parcursul anului, în conformitate cu avize științifice actualizate, prin intermediul unor regulamente ale Comisiei care vor permite punerea în aplicare rapidă a măsurilor de gestionate preconizate. |

Propunere de

REGULAMENT AL CONSILIULUI

de stabilire, pentru 2009, a posibilităților de pescuit și a condițiilor conexe pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor

CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului[1], în special articolul 20,

având în vedere Regulamentul (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit[2], în special articolul 2,

[având în vedere Regulamentul (CE) nr. 423/2004 al Consiliului din 26 februarie 2004 de stabilire a unor măsuri de refacere a rezervelor de cod[3], în special articolele 6 și 8],

având în vedere Regulamentul (CE) nr. 811/2004 al Consiliului din 21 aprilie 2004 de stabilire a unor măsuri de refacere a stocului de merluciu din regiunile nordice[4], în special articolul 5,

având în vedere Regulamentul (CE) nr. 2166/2005 al Consiliului din 20 decembrie 2005 de stabilire a unor măsuri pentru redresarea stocurilor de Urophycis floridana și de langustină în Marea Cantabrică și vestul Peninsulei Iberice[5], în special articolele 4 și 8,

având în vedere Regulamentul (CE) nr. 388/2006 al Consiliului din 23 februarie 2006 de stabilire a unui plan multianual pentru exploatarea durabilă a stocului de limbă de mare din Golful Biscaya[6], în special articolul 4,

având în vedere Regulamentul (CE) nr. 509/2007 al Consiliului din 7 mai 2007 de stabilire a unui plan multianual pentru exploatarea durabilă a rezervelor de limbă de mare în Canalul de Vest[7], în special articolele 3 și 5,

având în vedere Regulamentul (CE) nr. 676/2007 al Consiliului din 11 iunie 2007 de stabilire a unui plan multianual pentru zonele piscicole în care se exploatează rezerve de cambulă și limbă-de-mare din Marea Nordului[8], în special articolele 6 și 9,

având în vedere propunerea Comisiei,

întrucât:

(1) În conformitate cu articolul 4 din Regulamentul (CE) nr. 2371/2002, Consiliul trebuie să adopte măsurile necesare pentru a asigura accesul la ape și resurse și exercitarea durabilă a activităților de pescuit, ținând seama de recomandările științifice disponibile, în special de raportul elaborat de Consiliul științific, tehnic și economic pentru pescuit (CSTEP).

(2) În temeiul articolului 20 din Regulamentul (CE) nr. 2371/2002, Consiliului îi revine obligația de a fixa capturile totale admisibile (TAC) pe stocuri de pește sau grupe de stocuri de pește. Posibilitățile de pescuit trebuie să fie alocate statelor membre și țărilor terțe în conformitate cu criteriile prevăzute la articolul 20 din respectivul regulament.

(3) Pentru a asigura gestionarea eficientă a TAC și a cotelor, este necesar să se stabilească condițiile specifice în care să se desfășoare operațiunile de pescuit.

(4) Este necesar ca principiile și anumite proceduri de gestionare a pescuitului să fie stabilite la nivel comunitar, astfel încât statele membre să poată asigura gestionarea navelor care arborează pavilionul lor.

(5) Articolul 3 din Regulamentul (CE) nr. 2371/2002 stabilește definițiile pertinente pentru alocarea posibilităților de pescuit.

(6) Posibilitățile de pescuit trebuie utilizate în conformitate cu legislația comunitară în materie, în special cu Regulamentul (CEE) nr. 2807/83 al Comisiei din 22 septembrie 1983 de definire a procedurilor speciale de înregistrare a informațiilor privitoare la capturile de pește de către statele membre[9], Regulamentul (CEE) nr. 2930/86 al Consiliului din 22 septembrie 1986 de definire a caracteristicilor vaselor de pescuit[10], Regulamentul (CEE) nr. 1381/87 al Comisiei din 20 mai 1987 privind stabilirea modalităților specifice de marcare și documentare a navelor de pescuit[11], Regulamentul (CEE) nr. 3880/91 al Consiliului din 17 decembrie 1991 privind comunicarea datelor statistice referitoare la capturile nominale ale statelor membre care practică pescuitul în Atlanticul de Nord-Est[12], Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului[13], Regulamentul (CE) nr. 1627/94 al Consiliului din 27 iunie 1994 de stabilire a dispozițiilor generale privind permisele de pescuit speciale[14], Regulamentul (CE) nr. 850/98 al Consiliului din 30 martie 1998 pentru conservarea resurselor de pescuit prin măsuri tehnice de protecție a puietului de organisme marine[15], Regulamentul (CE) nr. 1434/98 al Consiliului din 29 iunie 1998 de specificare a condițiilor în care heringul poate fi descărcat la țărm în scopuri industriale, altele decât consumul uman direct[16], Regulamentul (CE) nr. 2347/2002 al Consiliului din 16 decembrie 2002 de stabilire a cerințelor specifice de acces și a condițiilor conexe care se aplică pescuitului rezervelor de specii de adâncime[17], Regulamentul (CE) nr. 1954/2003 al Consiliului din 4 noiembrie 2003 privind gestionarea efortului de pescuit referitor la anumite zone și resurse de pescuit comunitare[18], Regulamentul (CE) nr. 2244/2003 al Comisiei din 18 decembrie 2003 de stabilire a dispozițiilor privind sistemele de monitorizare a navelor prin satelit[19], Regulamentul (CE) nr. 423/2004, Regulamentul (CE) nr. 601/2004 al Consiliului din 22 martie 2004 de stabilire a unor măsuri de control aplicabile activităților de pescuit în zona care face obiectul Convenției privind conservarea faunei și florei marine din Antarctica[20], Regulamentul (CE) nr. 811/2004, Regulamentul (CE) nr. 2115/2005 al Consiliului din 20 decembrie 2005 de stabilire a unui plan de redresare pentru halibutul negru în cadrul Organizației de Pescuit în Atlanticul de Nord-Vest[21], Regulamentul (CE) nr. 2166/2005, Regulamentul (CE) nr. 388/2006, Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană[22], Regulamentul (CE) nr. 509/2007, Regulamentul (CE) nr. 520/2007 al Consiliului din 7 mai 2007 de stabilire a unor măsuri tehnice pentru conservarea anumitor rezerve de specii cu migrație extinsă[23], Regulamentul (CE) nr. 676/2007, Regulamentul (CE) nr. 1386/2007 al Consiliului din 22 octombrie 2007 de instituire a unor măsuri de conservare și executare care se aplică în zona de reglementare a Organizației de Pescuit în Atlanticul de Nord-Vest[24], Regulamentul (CE) nr. […]/2008 al Consiliului privind autorizațiile pentru activități de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare[25] și [Regulamentul (CE) nr. …/2008 al Consiliului de stabilire, pentru 2009 și 2010, a posibilităților de pescuit pentru navele comunitare în ceea ce privește anumite rezerve de pește de adâncime[26].

(7) Trebuie precizat că dispozițiile prezentului regulament trebuie să se aplice în cazul în care organismele marine capturate în timpul operațiunilor de pescuit desfășurate exclusiv în scopul cercetărilor științifice sunt vândute, depozitate, expuse sau oferite spre vânzare în orice scop.

(8) Este necesar, în urma avizului Consiliului Internațional pentru Explorarea Apelor Maritime (ICES), să se mențină aplicarea unui sistem de gestionare a limitelor capturilor de hamsie în zona ICES VIII. În lumina informațiilor științifice obținute în prima jumătate a anului 2008 și a discuțiilor care se desfășoară în contextul elaborării unui plan multianual pentru hamsii, Comisia trebuie să fixeze limitele de captură pentru stocul de hamsii din zona ICES VIII.

(9) Este necesar, în urma avizului ICES, să se mențină și să se revizuiască un sistem de gestionare a efortului de pescuit pentru uvă în zonele ICES IIIa și IV și în apele CE din zona IIa.

(10) Ca măsură tranzitorie, ținând seama de cel mai recent aviz științific al ICES, efortul de pescuit pentru anumite specii de adâncime mai trebuie redus.

(11) În temeiul articolului 20 din Regulamentul (CE) nr. 2371/2002, revine Consiliului să decidă cu privire la condițiile conexe limitelor de captură și/sau ale efortului de pescuit. Consultanța științifică arată că un volum substanțial de capturi peste nivelurile TAC convenite conduce la prejudicierea sustenabilității operațiunilor de pescuit. De aceea este adecvat să se introducă condiții conexe care duc la o mai bună punere în aplicare a posibilităților de pescuit convenite.

(12) La reuniunea sa anuală din 2008, Organizația de Pescuit în Atlanticul de Nord-Vest (NAFO) a adoptat o serie de măsuri tehnice și de control. Este necesar ca aceste măsuri să fie implementate.

(13) [La cea de-a XXVI-a reuniune anuală din 2007, Comisia privind conservarea resurselor marine vii ale Antarcticii (CCAMLR) a adoptat limite de capturare relevante pentru stocurile deschise zonelor de pescuit convenite de fiecare membru CCAMLR. De asemenea, CCAMLR a aprobat participarea navelor comunitare la pescuitul experimental de Dissostichus spp. în subzonele FAO 88.1 și 88.2, precum și în diviziunile 58.4.1, 58.4.2, 58.4.3a) și 58.4.3b) și a supus activitatea de pescuit relevantă unor limite ale capturilor și capturilor accidentale, precum și anumitor măsuri tehnice specifice. Aceste limite și măsuri tehnice trebuie, de asemenea, aplicate.]

(14) [Pentru a se conforma obligațiilor internaționale asumate de Comunitate ca parte contractantă la CCAMLR, inclusiv obligației de a aplica măsurile adoptate de Comisia CCAMLR, trebuie să se aplice TAC adoptate de Comisia respectivă pentru sezonul 2008 - 2009 și datele limită corespunzătoare ale sezonului.]

(15) În conformitate cu articolul 2 din Regulamentul (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit[27], trebuie identificate stocurile care fac obiectul diferitelor măsuri prevăzute de respectivul regulament.

(16) În conformitate cu procedura prevăzută în acordurile sau protocoalele privind relațiile în domeniul pescuitului, Comunitatea a avut consultări privind drepturile de pescuit cu Norvegia[28], Insulele Feroe[29] și Groenlanda[30].

(17) Comunitatea este parte contractantă în mai multe organizații regionale de pescuit. Aceste organizații au recomandat instituirea unor limite ale capturilor și/sau ale efortului și alte reguli de conservare pentru anumite specii. Prin urmare, Comunitatea trebuie să implementeze aceste recomandări.

(18) Pentru a se conforma recomandării Comisiei pentru pescuitul în zona de nord-est a Oceanului Atlantic (NEAFC) aprobată în noiembrie 2008, trebuie adoptate măsuri de conservare și gestionare pentru speciile de adâncime din zona de reglementare NEAFC, în special în ceea ce privește nivelul eforturilor.

(19) În anul 2008 s-a permis utilizarea în anumite condiții a unor sisteme alternative pentru gestionarea efortului bazate pe plafoane de kW/zi, în perspectiva generalizării în viitor a acestui sistem. Pentru limitările efortului aferente planului de refacere a rezervelor de cod în 2009 se va face o trecere generală la gestionarea bazată pe plafoane kW/zi, în timp ce în celelalte regimuri de gestionare a efortului se va menține sistemul actual în 2009, inclusiv posibilitatea statelor membre de a introduce sisteme kW/zi.

(20) Trebuie menținute anumite dispoziții temporare privind utilizarea datelor obținute prin sistemul de monitorizare a navelor (VMS) pentru o mai mare eficiență și eficacitate a monitorizării, controlului și supravegherii gestionării efortului.

(21) Pentru ajustarea limitelor efortului de pescuit pentru limbă-de-mare, prevăzute de Regulamentul (CE) nr. 509/2007, trebuie create mecanisme alternative pentru a gestiona efortul de pescuit ținând seama de TAC, în conformitate cu articolul 5 alineatul (2) din respectivul regulament.

(22) Pentru ajustarea limitelor efortului de pescuit pentru cambulă și limbă-de-mare, prevăzute de Regulamentul (CE) nr. 676/2007, trebuie create mecanisme alternative pentru a gestiona efortul de pescuit ținând seama de TAC, în conformitate cu articolul 9 alineatul (2) din respectivul regulament.

(23) Pentru stocurile de cod din Marea Nordului, Skagerrak și vestul Canalului Mânecii, din Marea Irlandei și din vestul Scoției, precum și pentru stocurile de merluciu și de langustină din zonele ICES VIIIc și IXa, este necesar să se adapteze nivelurile efortului admisibil din cadrul sistemului de gestionare.

(24) Pentru a contribui la conservarea stocurilor de pește, trebuie implementate în 2009 anumite măsuri suplimentare privind controlul și condițiile tehnice de pescuit.

(25) Având în vedere declarația Comisiei la reuniunea Consiliul miniștrilor pescuitului din decembrie 2007 și în urma unei analize științifice mai aprofundate și a consultării în 2008 a părților interesate, pe lângă limitarea capturilor, este oportun să se ia măsuri de protejare a speciilor de mihalț-de-mare albastru în perioada lor de reproducere în vederea reglementării pescuitului direcționat și capturilor accidentale pentru protejarea speciilor de mihalț-de-mare albastru din zona ICES VIa, în perioada lor de reproducere.

(26) Cercetările științifice au demonstrat că, atunci când se pescuiește cu setci și plase de încurcare în zonele ICES VIa, VIb, VIIb, VIIc, VIIj, VIIk, VIII, IX, X și XII, practicile de pescuit constituie o amenințare serioasă la adresa speciilor de adâncime. Cu toate acestea, trebuie implementate măsuri tranzitorii care să permită desfășurarea acestui tip de pescuit în anumite condiții până la adoptarea unor măsuri permanente.

(27) [În conformitate cu Procesul-verbal convenit al concluziilor consultațiilor dintre Comunitatea Europeană și Norvegia din […] noiembrie 2008, în prima parte a anului 2009 trebuie continuată testarea măsurilor tehnice de creștere a selectivității uneltelor remorcate, pentru a reduce capturile de merlan aruncate înapoi în Marea Nordului.]

(28) Pentru a asigura exploatarea durabilă a stocurilor de merluciu și de langustină și pentru a reduce capturile aruncate înapoi în mare, trebuie permisă utilizarea ultimelor evoluții în ceea ce privește uneltele selective de pescuit în zonele ICES VIIIa, VIIIb și VIIId.

(29) Utilizarea de unelte care nu prind langustină ar trebui permisă în anumite zone dedicate protecției speciei, în care pescuitul este interzis.

(30) În lumina avizului Comitetului științific, tehnic și economic pentru pescuit (CSTEP) , anumite zone delimitate pentru depunerea icrelor de hering să asigure exploatarea durabilă a respectivei specii în zona ICES VIa.

(31) Conform recomandărilor NEAFC, ar trebui menținut sistemul de control al operațiunilor de debarcare și transbordare de pește congelat după capturare de către navele de pescuit ale țărilor terțe care ancorează în porturile comunitare. În 2008, NEAFC a recomandat înlocuirea unui număr de nave de pe lista navelor a căror implicare în activități de pescuit ilegale, nedeclarate și nereglementate a fost confirmată. Trebuie asigurată implementarea recomandărilor în ordinea juridică comunitară.

(32) Pentru a contribui la conservarea caracatiței, în special pentru a proteja puietul, este necesar să se mențină, în 2009, o dimensiune minimă a caracatiței din apele marine aflate sub suveranitatea sau jurisdicția unor țări terțe și situate în regiunea Comitetului de pescuit în zona central-estică a Atlanticului (CECAF), până la adoptarea unui regulament de modificare a Regulamentului (CE) nr. 850/98.

(33) În lumina avizului CSTEP, pescuitul cu traul lateral care utilizează curent electric în impulsuri ar trebui permis în 2009 în zonele ICES IVc și IVb sud în anumite condiții.

(34) [Comisia interamericană pentru tonul tropical (IATTC) nu a adoptat limite ale capturilor pentru tonul cu aripioare galbene, tonul obez și tonul dungat în cadrul reuniunii sale anuale din 2008, și, deși Comunitatea nu este membră a IATTC, este necesară adoptarea unor măsuri de garantare a gestionării durabile a resurselor aflate sub jurisdicția respectivei organizații.]

(35) [La cea de-a treia sa reuniune anuală, Comisia pentru pescuitul în zona de vest și centrală a Oceanului Pacific (WCPFC) a adoptat limitări ale efortului pentru tonul cu aripioare galbene, tonul obez, tonul dungat, peștele-spadă și tonul alb din Pacificul de Sud, precum și măsuri tehnice cu privire la tratamentul capturilor accidentale. Comunitatea este membră a WCPFC din ianuarie 2005. Prin urmare, este necesar să se încorporeze aceste măsuri în legislația comunitară, pentru a asigura gestionarea durabilă a resurselor aflate sub jurisdicția acestei organizații.]

(36) În cadrul reuniunilor sale anuale din 2007 și 2008, Comisia generală pentru pescuit în Marea Mediterană (GFCM) a adoptat o serie de recomandări privind măsurile tehnice pentru anumite resurse de pescuit din Marea Mediterană, precum și un sistem pentru controlul statului portului, instituind un sistem de inspecții în port în vederea combaterii pescuitului ilegal, neraportat și nereglementat (IUU) în contextul specificității zonei GFCM pentru a împiedica navele IUU să utilizeze porturile părților contractante la GFCM. Pentru a contribui la conservarea stocurilor de pește și pentru a proteja mediul de efectele dăunătoare ale pescuitului, este necesar să se implementeze aceste măsuri în 2009, până la adoptarea unui regulament de modificare a Regulamentului (CE) nr. 1967/2006. Având în vedere obligația existentă în cadrul legislației comunitare de inspectare a navelor care pescuiesc ton roșu și pentru a garanta că inspecțiile cerute în cadrul recomandărilor GFCM vor aduce rezultatele așteptate, este necesar să se aplice un procentaj mai mare de inspecții de realizat decât procentajul minim recomandat de GFCM.

(37) La reuniunea sa anuală din 2008, Organizația de Pescuit în Atlanticul de Sud-Est (SEAFO) a adoptat limite ale capturilor pentru 2 stocuri de pește suplimentare din zona reglementată de Convenția SEAFO. Este necesar să se implementeze aceste măsuri în legislația comunitară.

(38) [La reuniunile sale anuale din 2007 și 2008, Comisia pentru Tonul din Oceanul Indian (IOTC) a adoptat o serie de măsuri de gestionare și control. Este necesar să se implementeze aceste măsuri în legislația comunitară. ]

(39) [În mai 2007, în cadrul celei de-a treia reuniuni internaționale privind crearea unei noi organizații regionale pentru gestionarea pescuitului în Pacificul de Sud (SPFO), participanții au adoptat măsuri provizorii destinate reglementării activităților de pescuit pelagic, precum și a pescuitului de fund din Pacificul de Sud. Este necesar să se implementeze aceste măsuri în legislația comunitară.]

(40) [În cadrul reuniunii sale anuale din 2008, Comisia internațională pentru conservarea tonului de Atlantic (ICCAT) a adoptat cotele și cotele ajustate care indică subutilizarea și suprautilizarea posibilităților de pescuit ale părților contractante ICCAT. ICCAT a adoptat, de asemenea, o măsură tehnică de conservare pentru peștele-spadă mediteraneean în 2009. Pentru a contribui la conservarea stocurilor de pește, este necesară implementarea acestei măsuri.]

(41) Pentru a asigura înregistrarea corectă a capturilor de putasu ale navelor țărilor terțe în apele comunitare, este necesar să se mențină dispozițiile privind controlul întărit pentru aceste nave.

(42) Comunitatea este parte ne-contractantă cooperantă a Comisiei pentru conservarea tonului roșu din sud (CCSBT) din ianuarie 2007. Convenția de instituire a Comisiei prevede un cadru pentru o mai strânsă cooperare internațională în scopul asigurării conservării și utilizării optime a tonului roșu din sud. Ca parte non-contractantă cooperantă, Comunitatea s-a angajat să implementeze măsurile adoptate de CCSBT. La reuniunea sa anuală din 2008, CCSBT a adoptat pentru navele comunitare limite ale capturilor pentru stocurile de pește din zona corespunzătoare Convenției. Este necesar să se implementeze aceste măsuri în legislația comunitară.

(43) Având în vedere articolul 6 alineatul (9) din Actul de aderare din 2003, Comunitatea gestionează acordurile de pescuit încheiate de noile state membre cu țări terțe. Polonia este membră a Convenției privind conservarea și gestionarea resurselor de cod negru din Marea Bering centrală din 1994. La reuniunea sa anuală din 2008, Convenția a adoptat măsuri de gestionare și conservare a resurselor de cod negru în Marea Bering centrală. Este necesar să se implementeze aceste măsuri în legislația comunitară.

(44) Pentru a asigura mijloacele de subzistență ale pescarilor comunitari și pentru a evita periclitarea resurselor și orice eventuale dificultăți datorate expirării Regulamentului (CE) nr. 40/2008 al Consiliului din 16 ianuarie 2008 de stabilire pentru 2008 a posibilităților de pescuit și condițiilor conexe pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în apele unde sunt necesare limitări ale capturilor[31], este esențial să se deschisă aceste zone de pescuit la 1 ianuarie 2009 și să se mențină în vigoare în cursul lunii ianuarie 2009 unele dintre normele respectivului regulament. Dată fiind urgența chestiunii, este imperativ să se acorde o derogare de la perioada de șase săptămâni prevăzută la titlul I articolul 3 din Protocolul privind rolul parlamentelor naționale în Uniunea Europeană, anexat la Tratatul privind Uniunea Europeană și la Tratatele de instituire a Comunităților Europene,

ADOPTĂ PREZENTUL REGULAMENT:

CAPITOLUL I Domeniul de aplicare și definiții

Articolul 1 Obiect

Prezentul regulament fixează posibilitățile de pescuit pentru anul 2009 pentru anumite stocuri de pește și grupe de stocuri de pește, precum și condițiile conexe în care pot fi utilizate aceste posibilități de pescuit.

În plus, acesta fixează anumite limitări ale efortului și condiții conexe pentru ianuarie 2010, iar pentru anumite stocuri antarctice fixează posibilitățile de pescuit și condițiile specifice pentru perioadele stabilite în anexa IE.

Articolul 2 Domeniu de aplicare

1. În absența unor dispoziții contrare, prezentul regulament se aplică:

(a) navelor de pescuit comunitare („nave comunitare”); și

(b) navelor de pescuit care arborează pavilionul unor țări terțe și sunt înmatriculate în țări terțe („nave de pescuit ale țărilor terțe”) aflate în ape comunitare („ape CE”).

2. Prin derogare de la alineatul (1), dispozițiile prezentului regulament, cu excepția punctului 4.2 din anexa III și a notei de subsol 1 din anexa XI, nu se aplică operațiunilor de pescuit desfășurate exclusiv în scopul cercetărilor științifice efectuate cu autorizarea și sub autoritatea statului membru al pavilionului navei și cu privire la care Comisia și statul membru în apele căruia se desfășoară cercetările au fost informate în prealabil. Statele membre care desfășoară operațiuni de pescuit în scopul cercetărilor științifice informează Comisia, statele membre în ale căror ape se desfășoară cercetările, ICES și Comitetul științific, tehnic și economic pentru pescuit (CSTEP) în legătură cu toate capturile realizate în timpul respectivelor operațiuni de pescuit.

Articolul 3 Definiții

În sensul prezentului regulament, în plus față de definițiile stabilite la articolul 3 din Regulamentul (CE) nr. 2371/2002, se aplică următoarele definiții:

(a) „captură totală admisibilă” (TAC) înseamnă cantitatea care poate fi preluată și debarcată din fiecare stoc în fiecare an;

(b) „cotă înseamnă o proporție din TAC alocată Comunității, statelor membre sau unor țări terțe;

(c) „ape internaționale” înseamnă ape care se găsesc în afara suveranității sau jurisdicției vreunui stat.

Articolul 4 Zone de pescuit

În sensul prezentului regulament, se aplică următoarele definiții ale zonelor:

(a) zonele ICES (Consiliul Internațional pentru Explorarea Apelor Maritime) sunt cele definite în Regulamentul (CEE) nr. 3880/91;

(b) „Skagerrak” înseamnă zona delimitată la vest de o linie trasată de la farul Hanstholm la farul Lindesnes și la sud de o linie trasată de la farul Skagen la farul Tistlarna și de la acest punct la cel mai apropiat punct pe coasta suedeză;

(c) „Kattegat” înseamnă zona delimitată la nord de o linie trasată de la farul Skagen la farul Tistlarna și de la acest punct la punctul cel mai apropiat pe coasta suedeză și la sud de o linie trasată de la Hasenøre la Gnibens Spids, de la Korshage la Spodsbjerg și de la Gilbjerg Hoved la Kullen;

(d) prin „Golful Cadiz” se înțelege zona ICES IXa la est de longitudinea 7º23'48"V;

(e) zona GFCM (Comisia generală pentru pescuit în Marea Mediterană) este cea definită în Decizia 98/416/CE a Consiliului din 16 iunie 1998 privind aderarea Comunității Europene la Comisia Generală pentru Pescuit în Marea Mediterană[32];

(f) zonele CECAF (Atlanticul est-central sau zona majoră de pescuit FAO 34) sunt cele definite în Regulamentul (CE) nr. 2597/95 al Consiliului din 23 octombrie 1995 privind transmiterea de către statele membre care pescuiesc în alte zone decât Atlanticul de Nord a statisticilor cu privire la capturile nominale[33];

(g) „zona Convenției NEAFC” desemnează apele enumerate la articolul 1 din convenția anexată la Decizia 81/608/CEE a Consiliului din 13 iulie 1981 privind încheierea Convenției privind viitoarea cooperare multilaterală pentru pescuit în Atlanticul de Nord-Est[34];

(h) „zona de reglementare NEAFC” înseamnă apele din zona corespunzătoare Convenției NEAFC situate dincolo de apele aflate sub jurisdicția părților contractante la NEAFC;

(i) zonele NAFO (Organizația de pescuit în Atlanticul de nord-vest) sunt cele definite în Regulamentul (CEE) nr. 2018/93 al Consiliului din 30 iunie 1993 privind furnizarea de statistici referitoare la capturile de pește și la activitatea piscicolă a statelor membre care pescuiesc în Atlanticul de Nord-Vest[35];

(j) „zona de reglementare NAFO” înseamnă partea din zona Convenției Organizației de pescuit în Atlanticul de nord-vest (NAFO) care nu se află sub suveranitatea sau jurisdicția statelor de coastă;

(k) zonele SEAFO (Organizația pentru pescuitul în zona de sud-est a Oceanului Atlantic) sunt definite în Decizia 2002/738/CE a Consiliului din 22 iulie 2002 privind încheierea de către Comunitatea Europeană a Convenției privind conservarea și gestionarea resurselor piscicole din sud-estul Oceanului Atlantic[36];

(l) zona ICCAT (Comisia internațională pentru conservarea tonului de Atlantic) este cea definită în Decizia 86/238/CEE a Consiliului din 9 iunie 1986 privind aderarea Comunității la Convenția internațională pentru conservarea tonului de Atlantic, modificată prin protocolul anexat la Actul Final al Conferinței miniștrilor plenipotențiari ai statelor participante la Convenție, semnat la Paris la 10 iulie 1984[37];

(m) zonele CCAMLR (Convenția privind conservarea resurselor marine vii ale Antarcticii) sunt cele definite în Regulamentul (CE) nr. 601/2004;

(n) zona IATTC (Convenția interamericană pentru tonul tropical) este cea definită în Decizia 2006/539/CE a Consiliului din 22 mai 2006 privind încheierea, în numele Comunității Europene, a Convenției pentru întărirea Comisiei interamericane pentru tonul tropical instituită prin Convenția din 1949 între Statele Unite ale Americii și Republica Costa Rica[38];

(o) zona IOTC (Comisia tonului din Oceanul Indian) este cea definită în Decizia 95/399/CE a Consiliului din 18 septembrie 1995 privind aderarea Comunității la Acordul de instituire a Comisiei Tonului din Oceanul Indian[39];

(p) „zona SPFO (Organizația regională pentru gestionarea pescuitului în sudul Pacificului)” înseamnă zona de mare liberă situată la sud de Ecuator, la nord de zona Convenției CCAMLR, la est de zona Convenției SIOFA, definită în Decizia nr. 2006/496/CE a Consiliului din 6 iulie 2006 privind semnarea, în numele Comunității Europene, a Acordului privind pescuitul în sudul Oceanului Indian[40], și la vest de zonele de pescuit aflate sub jurisdicția statelor din America de Sud;

(q) zona WCPFC (Convenția privind pescuitul în Pacificul central și de vest) este cea definită în Decizia 2005/75/CE a Consiliului din 26 aprilie 2004 privind aderarea Comunității la Convenția privind conservarea și gestionarea rezervelor de pește mari migratori din Oceanul Pacific de Vest și Central[41].

(r) „marea liberă din Marea Bering” înseamnă zona de mare liberă din Marea Bering dincolo de 200 de mile nautice de la liniile de bază de la care este măsurată lățimea mării teritoriale a statelor de coastă la Marea Bering.

CAPITOLUL IIPosibilită ți de pescuit și condițiile conexe pentru navele comunitare

Articolul 5 Limite de captură și alocări

1. Limitele capturilor pentru navele comunitare în apele comunitare sau în anumite ape necomunitare, precum și alocarea acestor limite între statele membre și condițiile suplimentare menționate la articolul 2 din Regulamentul (CE) nr. 847/96 sunt prevăzute în anexa I.

2. Navele comunitare sunt autorizate să efectueze capturi, în cadrul limitelor cotelor prevăzute în anexa I, în apele care intră, în ceea ce privește pescuitul, sub jurisdicția Insulelor Feroe, a Groenlandei, a Islandei și a Norvegiei, precum și în zona de pescuit din jurul insulei Jan Mayen, sub rezerva condițiilor prevăzute la articolele 11, 20 și 21.

3. Comisia fixează limitele de captură pentru pescuitul de uvă în zonele ICES IIIa și IV și în apele CE din zona ICES IIa, în conformitate cu normele prevăzute la punctul 6 din anexa IID.

4. Comisia fixează limite de captură pentru capelin în apele Groenlandei din zonele ICES V și XIV disponibile Comunității la 7,7 % din TAC pentru capelin, de îndată ce TAC este fixată.

5. În lumina informațiilor științifice obținute în prima jumătate a anului 2009, Comisia poate revizui limitele de captură pentru stocul de merluciu norvegian în zona ICES IIIa și în apele CE din zonele ICES IIa și IV și pentru stocul de șprot în apele CE din zonele ICES IIa și IV, în conformitate cu procedura menționată la articolul 30 alineatul (2) din Regulamentul (CE) nr. 2371/2002.

6. Comisia poate fixa limitele de captură pentru stocul de hamsii din zona ICES VIII în conformitate cu procedura menționată la articolul 30 alineatul (2) din Regulamentul (CE) nr. 2371/2002, ținând seama de informațiile științifice culese în prima jumătate a anului 2009.

7. Ca o consecință a revizuirii stocului de merluciu norvegian în conformitate cu alineatul (5), limitele de captură pentru stocurile de putasu în zona ICES IIIa și zona ICES IV și în apele CE din zona ICES IIa și pentru stocurile de eglefin în zona ICES IIIa și în apele CE din zonele ICES IIIb, IIIc și IIId și în zona ICES IV și în apele CE din zona ICES IIa pot fi revizuite de Comisie în conformitate cu procedura menționată la articolul 30 alineatul (2) din Regulamentul (CE) nr. 2371/2002 pentru a ține seama de capturile accidentale industriale din cadrul pescuitului de merluciu norvegian.

Articolul 6 Specii interzise

Se interzice navelor comunitare să pescuiască, să rețină la bord, să transbordeze și să debarce următoarele specii din toate apele comunitare și necomunitare:

- Rechin pelerin ( Cetorhinus maximus );

- Rechin alb ( Carcharodon carcharias ).

Articolul 7 Dispoziții speciale privind alocările

1. Alocarea posibilităților de pescuit între statele membre, stabilită în anexa I, nu aduce atingere:

(a) schimburilor efectuate în conformitate cu articolul 20 alineatul (5) din Regulamentul (CE) nr. 2371/2002;

(b) realocărilor efectuate în temeiul articolului 21 alineatul (4), articolului 23 alineatul (1) și articolului 32 alineatul (2) din Regulamentul (CEE) nr. 2847/93, precum și în temeiul articolului 23 alineatul (4) din Regulamentul (CE) nr. 2371/2002 sau în temeiul articolului 10 alineatul (4) din Regulamentul (CE) nr. […]/2008;

(c) debarcărilor suplimentare permise în temeiul articolului 3 din Regulamentul (CE) nr. 847/96;

(d) cantităților reținute în conformitate cu articolul 4 din Regulamentul (CE) nr. 847/96;

(e) deducerilor efectuate în conformitate cu articolul 5 din Regulamentul (CE) nr. 847/96.

2. În scopul reținerii cotelor de reportat în 2010, articolul 4 alineatul (2) din Regulamentul (CE) nr. 847/96 se aplică, prin derogare de la prezentul regulament, tuturor stocurilor supuse TAC analitice.

Articolul 8 Limitări ale efortului de pescuit și condiții conexe pentru gestionarea stocurilor

1. De la 1 februarie 2009 la 31 ianuarie 2010, limitările efortului de pescuit și condițiile conexe prevăzute în:

(a) anexa IIA se aplică pentru gestionarea anumitor stocuri în Kattegat, Skagerrak și zonele ICES IV, VIa, VIIa, VIId, VIIe - k precum și în apele CE din zonele ICES IIa și Vb;

(b) anexa IIB se aplică pentru gestionarea merluciului și a langustinei în zonele ICES VIIIc și IXa, cu excepția Golfului Cadiz;

(c) anexa IIC se aplică pentru gestionarea stocurilor de limbă de mare în zona ICES VIIe;

(d) anexa IID se aplică pentru gestionarea stocurilor de uvă în zonele ICES IIIa și IV, precum și în apele CE din zona ICES IIa.

2. Pentru stocurile menționate la alineatul (1), efortul de pescuit și condițiile conexe prevăzute în anexele IIA, IIB, IIC și IID la Regulamentul (CE) nr. 40/2008 continuă să se aplice de la 1 ianuarie 2009 la 31 ianuarie 2009.

3. Comisia fixează efortul de pescuit pentru 2009 pentru pescuitul de uvă în zonele ICES IIIa și IV și în apele CE din zona ICES IIa pe baza normelor prevăzute la punctele 4 și 5 din anexa IID.

4. Statele membre se asigură că, pentru 2009, nivelurile efortului de pescuit, măsurate în kW/zile de absență din port, ale navelor care dețin permise de pescuit de adâncime nu depășesc 65 % din efortul de pescuit anual mediu desfășurat de navele statului membru în cauză în 2003 cu ocazia ieșirilor pentru care navele dețineau permise de pescuit de adâncime și/sau în cursul cărora au fost capturate speciile de adâncime enumerate în anexele I și II la Regulamentul (CE) nr. 2347/2002. Prezentul alineat se aplică numai ieșirilor de pescuit în care au fost capturate peste 100 kg de specii de adâncime, altele decât Argentina silus.

Articolul 9 Condițiile pentru debarcarea capturilor și a capturilor accidentale

1. Peștii din stocurile pentru care sunt fixate limite ale capturilor sunt reținuți la bord sau debarcați numai în cazul în care:

(a) capturile au fost efectuate de nave ale unui stat membru care are o cotă, iar această cotă nu este epuizată; sau

(b) capturile constau dintr-o fracțiune a unei părți comunitare care nu a fost alocată în cote statelor membre, iar această parte nu a fost epuizată.

2. Prin derogare de la alineatul (1), următorii pești pot fi păstrați la bord și debarcați chiar în cazul în care statul membru nu are cote ori cotele sau părțile sunt epuizate:

(a) specii, altele decât hering sau macrou, atunci când

(i) acestea sunt capturate amestecate cu alte specii cu plase ale căror ochiuri sunt mai mici de 32 mm în conformitate cu articolul 4 din Regulamentul (CE) nr. 850/98; și

(ii) capturile nu sunt sortate nici la bord, nici cu ocazia debarcării;

sau

(b) macrou, atunci când

(i) acesta este capturat amestecat cu stavrid negru sau sardină marocană;

(ii) acesta nu depășește 10 % din greutatea totală a macroului, a stavridului negru și a sardinei marocane la bord și;

(iii) capturile nu sunt sortate nici la bord, nici cu ocazia debarcării.

3. Toate debarcările sunt scăzute din cotă sau, în cazul în care partea comunitară nu a fost alocată între statele membre sub formă de cote, din partea comunitară, cu excepția capturilor care intră sub incidența dispozițiilor alineatului (2).

4. Stabilirea procentului de capturi accidentale și eliminarea acestora se fac în conformitate cu articolele 4 și 11 din Regulamentul (CE) nr. 850/98.

Articolul 10 Debarcări nesortate în zonele ICES IIIa, IV și VIId și în apele CE din zona ICES IIa

1. Articolul 2 alineatul (1) din Regulamentul (CE) nr. 1434/98 privind interzicerea în anumite condi ții a conservării heringului la bord nu se aplică heringului capturat în zonele ICES IIIa, IV și VIId și în apele CE din zona ICES IIa.

2. Atunci când limitele de capturare alocate unui stat membru pentru hering în zonele ICES IIIa, IV și VIId și în apele CE din zona ICES IIa sunt epuizate, navelor care arborează pavilionul acestui stat membru, sunt înmatriculate în Comunitate și operează în zonele de pescuit cărora li se aplică limitările relevante ale capturilor li se interzice să debarce capturi care sunt nesortate și care conțin hering.

3. Statele membre se asigură că există un program corespunzător de eșantionare care permite o monitorizare eficientă a debarcărilor nesortate pe specii capturate în zonele ICES IIIa, IV și VIId și în apele CE din zona ICES IIa.

4. Capturile nesortate din zonele ICES IIIa, IV și VIId și din apele CE din zona ICES IIa sunt debarcate numai în porturile și locațiile de debarcare unde există un program de eșantionare, conform celor menționate la alineatul (3).

Articolul 11 Limitarea accesului

Nu este autorizată nicio activitate de pescuit de către navele comunitare în Skagerrak la o distanță mai mică de 12 mile marine de liniile de bază ale Norvegiei. Navele sub pavilion danez sau suedez sunt însă autorizate să pescuiască până la patru mile marine distanță de liniile de bază ale Norvegiei.

Articolul 12 Determinarea dimensiunii ochiului și a grosimii firului

Dimensiunea ochiului de plasă și grosimea firului menționate în prezentul regulament se stabilesc în conformitate cu Regulamentul (CE) nr. 129/2003 al Comisiei din 24 ianuarie 2003 de stabilire a unor norme detaliate în vederea determinării dimensiunii ochiului și a grosimii firului plaselor de pescuit[42], atunci când navele de pescuit comunitare sunt inspectate de inspectorii comunitari, de inspectorii Comisiei și de inspectorii naționali.

Articolul 13 Măsuri tehnice și de control tranzitorii

Măsurile tehnice și de control tranzitorii pentru navele comunitare sunt cele prevăzute în anexa III.

CAPITOLUL IIILimite ale capturilor și condiții conexe pentru navele de pescuit ale țărilor terțe

Articolul 14 Autorizare

Navele de pescuit care arborează pavilionul Venezuelei sau pe cel al Norvegiei și navele de pescuit înmatriculate în Insulele Feroe sunt autorizate să efectueze capturi în apele comunitare, în limitele de captură stabilite în anexa I și sub rezerva condițiilor prevăzute în capitolul III din Regulamentul (CE) nr. […]/2008 și la articolele 15-18 și 22-27 din prezentul regulament.

Articolul 15 Specii interzise

Se interzice navelor din țările terțe să pescuiască, să rețină la bord, să transbordeze și să debarce următoarele specii din toate apele comunitare:

- Rechin pelerin ( Cetorhinus maximus );

- Rechin alb ( Carcharodon carcharias ).

Articolul 16 Restricții geografice

1. Pescuitul de către nave de pescuit care arborează pavilionul Norvegiei sau sunt înmatriculate în Insulele Feroe este limitat la acele părți din zona de 200 de mile marine care sunt situate în largul a 12 mile marine de la liniile de bază ale statelor membre în zona ICES IV, Kattegat și Oceanul Atlantic la nord de 43°00’N, cu excepția zonei menționate la articolul 18 din Regulamentul (CE) nr. 2371/2002.

2. Pescuitul în Skagerrak de către navele de pescuit care arborează pavilionul Norvegiei este permis în largul a patru mile marine de la liniile de bază ale Danemarcei și Suediei.

3. Pescuitul de către nave de pescuit care arborează pavilionul Venezuelei este limitat la acele părți din zona de 200 de mile marine care sunt situate în largul a 12 mile marine de la liniile de bază ale departamentului Guyana Franceză.

Articolul 17 Tranzitarea apelor comunitare

Navele de pescuit ale țărilor terțe care tranzitează apele comunitare își arimează plasele astfel încât acestea să nu fie gata de utilizare, în conformitate cu următoarele condiții:

(a) năvoadele, greutățile și echipamentele similare sunt detașate de panourile lor sau de frânghiile de năvod sau de tracțiune;

(b) plasele care sunt pe punte sau deasupra punții sunt fixate în mod sigur de părți ale suprastructurii.

Articolul 18 Condiții pentru debarcarea capturilor și a capturilor accidentale

Peștii din stocurile pentru care sunt fixate limite ale capturilor nu sunt reținuți la bord sau debarcați, cu excepția cazului în care capturile au fost preluate de navele de pescuit ale unei țări terțe care are o cotă, iar această cotă nu este epuizată.

Articolul 19 Măsuri tehnice și de control tranzitorii

Măsurile tehnice și de control tranzitorii pentru navele de pescuit din țările terțe sunt cele stabilite în anexa III.

CAPITOLUL IVAUTORIZA ȚII DE PESCUIT PENTRU NAVELE COMUNITARE

Articolul 20 Autorizații de pescuit și condiții conexe

1. Următoarele nave comunitare sunt scutite de obligația de a avea o autorizație de pescuit, în temeiul articolului 3 din Regulamentul (CE) nr. […]/2008 când desfășoară activități de pescuit în apele norvegiene ale Mării Nordului:

(a) navele cu un tonaj egal sau mai mic de 200 GT;

(b) navele care navele care pescuiesc specii destinate consumului uman, altele decât macroul; sau

(c) navele care arborează pavilionul Suediei, în conformitate cu practicile existente.

3. Numărul maxim de autorizații de pescuit și alte condiții conexe pentru navele comunitare care pescuiesc în apele unei terțe țări sunt stabilite în anexa IV partea I.

4. În cazul în care un stat membru transferă o cotă altui stat membru (schimb de cote de pescuit) în zonele de pescuit stabilite anexa IV partea I, în baza articolului 20 alineatul (5) din Regulamentului (CE) nr. 2371/2002, transferul include un transfer corespunzător de autorizații de pescuit și este notificat Comisiei. Însă, numărul total de autorizații de pescuit pentru fiecare zonă de pescuit, stabilit în anexa IV partea I, nu trebuie însă depășit.

5. Navele comunitare respectă măsurile de conservare și control, precum și toate celelalte dispoziții care reglementează zona în care acestea operează.

Articolul 21 Insulele Feroe

Navele comunitare autorizate să desfășoare pescuitul direcționat al unei specii în apele Insulelor Feroe pot desfășura pescuitul direcționat al unei alte specii, cu condiția să notifice în prealabil autoritățile din Feroe.

CAPITOLUL VAUTORIZA ȚIILE DE PESCUIT PENTRU NAVELE ȚĂRILOR TERȚE

Articolul 22 Obligația de a avea o autorizație de pescuit

1. Navele de pescuit cu un tonaj mai mic de 200 GT care arborează pavilionul Norvegiei sunt scutite de obliga ția de a avea o autorizație de pescuit, în temeiul articolului 18 din Regulamentul (CE) nr. […]/2008 când desfășoară activități de pescuit în apele comunitare.

2. Autorizația de pescuit emisă unei nave dintr-o țară terță care desfășoară activități de pescuit în apele comunitare trebuie ținută la bord. Cu toate acestea, navele de pescuit înmatriculate în Insulele Feroe sau Norvegia sunt exonerate de această obligație.

Articolul 23 Cererea de acordare a unei autorizații de pescuit

Fără a aduce atingere articolului 19 alineatul (2) din Regulamentul (CE) nr. XX/2008 o cerere de acordare a unei autorizații de pescuit adresată Comisiei de către o autoritate dintr-o țară terță conține următoarele informații:

(a) denumirea navei;

(b) numărul de înmatriculare;

(c) literele și numerele de identificare externe;

(d) portul de înmatriculare;

(e) numele și adresa proprietarului sau ale navlositorului;

(f) tonajul brut și lungimea totală;

(g) puterea motorului;

(h) indicativul de apel și frecvența radio;

(i) metoda de pescuit prevăzută;

(j) zona de pescuit prevăzută;

(k) speciile-țintă;

(l) perioada pentru care se solicită o autorizație.

Articolul 24 Numărul autorizațiilor de pescuit

Numărul maxim de autorizații de pescuit și alte condiții conexe pentru navele comunitare din țări terțe care pescuiesc în apele comunitare sunt stabilite în anexa IV partea II.

Articolul 25 Anulare

Fără a aduce atingere capitolului III din Regulamentul (CE) […]/2008, autoriza țiile de pescuit pot fi anulate în vederea emiterii unor noi autorizații de pescuit. Asemenea anulări intră în vigoare în ziua anterioară datei de eliberare a autorizațiilor de pescuit de către Comisie. Noile autorizații de pescuit intră în vigoare la data emiterii.

Articolul 26 Obligațiile deținătorului autorizației de pescuit

1. Pe lângă îndeplinirea obligațiilor de transmitere de date stabilite în conformitate cu articolul 23 alineatul (1) din Regulamentul […]/2008, navele de pescuit din țări terțe țin un jurnal de bord în care sunt consemnate informațiile stabilite în anexa V partea I.

2. Când transmit informații în conformitate cu articolul 23 din Regulamentul (CE) nr. […]/2008, navele de pescuit din țări terțe transmit Comisiei informațiile stabilite în anexa VI în conformitate cu normele stabilite în respectiva anexă.

3. Alineatul (2) nu se aplică navelor care arborează pavilionul Norvegiei și pescuiesc în zona ICES IIIa.

Articolul 27 Dispozițiile specifice privind departamentul Guyana Franceză

1. În plus față de condițiile fixate în capitolul III din Regulamentul (CE) nr. […]/2008, acordarea de autorizații de pescuit în apele departamentului Guyana Franceză este condiționată de angajamentul proprietarului navei de pescuit din țara terță în cauză de a permite unui observator să urce la bord, la cererea Comisiei.

2. În plus față de orice obligație de transmitere de date stabilită în conformitate cu articolul 23 din Regulamentul (CE) nr. […]/2008, navele de pescuit ale țărilor terțe care pescuiesc în apele departamentului Guyana Franceză păstrează un jurnal de bord corespunzător modelului din anexa V partea II. Datele privind capturile sunt transmise Comisiei, la cerere, prin intermediul autorităților franceze.

CAPITOLUL VI Dispoziții speciale aplicabile navelor comunitare care pescuiesc în zona GFCM

sec țIUNEA 1 MăSURI DE CONSERVARE

ARTICOLUL 28 INSTITUIREA UNUI SEZON ÎNCHIS PENTRU PESCUITUL DE CORIFENă utilizând dispozitive de concentrare a peștilor (FAD)

1. Pentru a proteja corifena ( Coryphaena hippurus ), în special peștii mici, pescuitul de corifenă utilizând dispozitive de atragere a peștilor (FAD) este interzis de la 1 ianuarie 2009 la 14 august 2009, în toate subzonele geografice ale zonei reglementate de Acordul GFCM, conform anexei VII.

2. Prin derogare de la alineatul (1), în cazul în care un stat membru poate demonstra că, din cauza vremii nefavorabile, navele de pescuit care arborează pavilionul său nu au fost în măsură să își utilizeze zilele de pescuit normale, acest stat membru poate reporta zilele pierdute de către navele sale de pescuit cu FAD până la data de 31 ianuarie a anului următor. Statele membre care doresc să beneficieze de această reportare înaintează Comisiei, înainte de 1 ianuarie 2010, o cerere pentru numărul suplimentar de zile în care o navă va fi autorizată să pescuiască corifenă utilizând FAD-uri în cursul perioadei de interdicție cuprinse între 1 ianuarie 2010 și 31 ianuarie 2010. O astfel de cerere este însoțită de următoarele informații:

(a) un raport care conține detaliile încetării activităților de pescuit în cauză, inclusiv informații meteorologice justificative adecvate;

(b) denumirea navei;

(c) numărul de înmatriculare;

(d) marcajul de identificare extern, definit în anexa I la Regulamentul (CE) nr. 26/2004 al Comisiei din 30 decembrie 2003 privind registrul flotei de pescuit comunitare[43].

Comisia transmite informațiile obținute din partea statelor membre către Secretarul Executiv al GFCM.

3. Până la 1 noiembrie 2009, statele membre trimit Comisiei un raport, pentru anul 2008, cu privire la implementarea măsurilor prevăzute la alineatul (2).

4. Până la 15 ianuarie 2010, statele membre raportează Comisiei debarcările și transbordările totale de corifenă efectuate în 2009 de navele de pescuit aflate sub pavilionul lor în toate subzonele geografice ale zonei Acordului GFCM, conform anexei VII.

Comisia transmite Secretarului Executiv al GFCM informațiile primite de la statele membre.

Articolul 29Instituirea unor zone restric ționate de pescuit pentru a proteja habitatele sensibile de mare adâncime

1. Pescuitul cu drage remorcate și traule de fund este interzis în zonele delimitate de liniile care unesc următoarele coordonate:

(a) Zona restricționată pentru pescuit la mare adâncime „Lophelia reef off Capo Santa Maria di Leuca”

- 39° 27.72' N, 18° 10.74' E

- 39° 27.80' N, 18° 26.68' E

- 39° 11.16' N, 18° 32.58' E

- 39° 11.16' N, 18° 04.28' E;

(b) Zona restricționată pentru pescuit la mare adâncime „The Nile delta area cold hydrocarbon seeps”

- 31° 30.00' N, 33° 10.00' E

- 31° 30.00' N, 34° 00.00' E

- 32° 00.00' N, 34° 00.00' E

- 32° 00.00' N, 33° 10.00' E;

(c) Zona restricționată pentru pescuit la mare adâncime „The Eratosthenes Seamount”

- 33° 00.00' N, 32° 00.00' E

- 33° 00.00' N, 33° 00.00' E

- 34° 00.00' N, 33° 00.00' E

- 34° 00.00' N, 32° 00.00' E.

2. Statele membre iau măsurile necesare pentru protejarea habitatelor sensibile de mare adâncime din zonele prevăzute la alineatul (1) și, în special, se asigură că protejează aceste zone de consecințele oricăror alte activități decât activitățile de pescuit, care periclitează conservarea trăsăturilor care caracterizează aceste habitate speciale.

Articolul 30Dimensiunile minime ale ochiurilor de plasă ale traulelor utilizate în anumite rezerve de pescuit locale și sezoniere cu traule de fund din Marea Mediterană

1. Prin derogare de la articolul 8 alineatul (1) litera (h) și de la articolul 9 alineatul (3) punctul 2 din Regulamentul (CE) nr. 1967/2006, statele membre pot continua să permită utilizarea de către navele de pescuit aflate sub pavilionul lor a unor plase cu ochiuri în formă de romb mai mici de 40 mm pentru pescuitul cu traule de fund în anumite rezerve de pescuit locale și sezoniere de stocuri de pește pe care nu le exploatează în comun cu țări terțe.

2. Alineatul (1) se aplică exclusiv activităților de pescuit autorizate în mod oficial de statele membre în conformitate cu legislația națională în vigoare la 1 ianuarie 2007 și nu implică nicio creștere viitoare a efortului de pescuit în raport cu anul 2006.

3. Prin intermediul sistemului obișnuit de prelucrare a datelor, statele membre transmit Comisiei până la 15 ianuarie 2009 lista navelor autorizate în conformitate cu alineatul (1).

4. Lista navelor autorizate include următoarele informații:

(a) denumirea navei;

(b) numărul din registrul comunitar al flotei (CFR) și marcajul exterior al navei, definit în anexa I la Regulamentul (CE) nr. 26/2004 al Comisiei;

(c) activitatea sau activitățile de pescuit autorizate desfășurate de fiecare navă în ceea ce privește stocul sau stocurile țintă, zona de pescuit specificată în anexa VII, și caracteristicile tehnice ale ochiurilor de plasă ale uneltelor de pescuit utilizate;

(d) perioada de pescuit autorizată.

5. În cazul în care lista navelor autorizate menționată la alineatul (4) nu conține schimbări raportat la datele comunicate în 2008, statele membre informează Comisia până la 15 ianuarie 2009, cu privire la lipsa oricărei modificări.

6. Comisia transmite secretariatului executiv al GFCM informațiile primite de la statele membre.

SECțIUNEA 2 SISTEMUL REGIONAL DE MăSURI ALE STATULUI PORTULUI

ARTICOLUL 31 Definiții

În scopul aplicării prezentei secțiuni, se aplică următoarele definiții:

(1) „pescuit” înseamnă:

(i) operațiunile efective sau tentativele de căutare, capturare sau recoltare de pește în zona GFCM; și

(ii) angajarea în orice activitate al cărei rezultat se poate preconiza, în mod rezonabil, că va fi localizarea, capturarea sau recoltarea de pește în zona GFCM;

(2) „activitate legată de pescuit” înseamnă orice operațiune de sprijin sau de pregătire a pescuitului, inclusiv prelucrarea, transbordarea sau transportul peștelui care nu a fost încă debarcat și descărcat într-un port, precum și asigurarea de personal, combustibil, unelte și alte provizii pe mare;

(3) „navă acoperită de Acordul GFCM” înseamnă o navă de pescuit sau orice altă navă utilizată pentru pescuit sau activități legate de pescuit în zona GFCM sau o navă echipată sau destinată pentru această utilizare;

(4) „port” înseamnă un port din zona GFCM, inclusiv terminalele din largul coastei și alte instalații pentru debarcare, transbordare, prelucrare, realimentare cu combustibil și reaprovizionare;

(5) definiția pescuitului ilegal, nedeclarat și nereglementat (IUU) prevăzută la articolul 2 alineatul (1) din Regulamentul (CE) nr. […]/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat[44].

Articolul 32 Domeniul de aplicare

1. Prezenta secțiune se aplică navelor din țări terțe acoperite de Acordul GFCM care intenționează să intre sau se află într-un port al unui stat membru și navelor comunitare acoperite de Acordul GFCM care intenționează să intre sau se află într-un port al unei țări terțe care este parte contractantă la Acordul GFCM.

2. Statele membre pot lua măsuri suplimentare pentru întărirea jurisdicției și a controlului efectiv al pescuitului și al activităților legate de pescuit desfășurate de navele care arborează pavilionul lor și care intenționează să intre sau se află în porturile lor, inclusiv măsurile prevăzute în prezenta secțiune.

Articolul 33 Relația cu alte dispoziții comunitare

Sub rezerva dispozițiilor contrare din prezenta secțiune, aceasta se aplică fără a aduce atingere Regulamentului (CEE) nr. 2847/93 și Regulamentului (CE) nr. 1093/94 al Consiliului din 6 mai 1994 privind stabilirea condițiilor în care navele de pescuit ale unei țări terțe pot descărca direct și comercializa capturile lor în porturile Comunității[45].

Articolul 34 Cooperarea și schimbul de informații

1. Comisia și statele membre cooperează și schimbă informații cu Secretarul executiv al GFCM, cu părțile contractante la GFCM și organizațiile internaționale, în special:

(a) solicitând informații din bazele de date pertinente și furnizând informații pentru acestea;

(b) solicitând și oferind cooperare pentru promovarea implementării eficiente a prezentei secțiuni.

2. Statele membre se asigură că sistemele naționale de informații legate de pescuit permit schimbul electronic direct de informații referitoare la inspecțiile statului portului menționate în prezenta secțiune, atât între ele cât și cu secretariatul GFCM, cu respectarea cerințelor de confidențialitate adecvate.

3. Statele membre iau măsuri în vederea schimbului electronic de informații între agențiile naționale de resort și a coordonării activității acestor agenții în aplicarea măsurilor prevăzute în prezenta secțiune.

4. Statele membre întocmesc, în scopul acestei secțiuni, o listă de puncte de contact care se transmite electronic, până la 15 februarie 2009 cel târziu, Comisiei, Secretarului executiv al GFCM și părților contractante la GFCM.

Articolul 35 Desemnarea porturilor

1. Prin derogare de la articolul 3 din Regulamentul (CE) nr. 1093/94, statele membre desemnează porturile în care navele din țări terțe acoperite de Acordul GFCM pot avea acces și se asigură că fiecare dintre porturile desemnate dispune de capacitatea de control necesară pentru efectuarea inspecțiilor și pentru luarea altor măsuri de competența statului portului, în conformitate cu prezenta secțiune.

2. Până la 15 februarie 2009, statele membre notifică Comisiei și Secretarului executiv al GFCM porturile desemnate în temeiul alineatului (1) și publică această informație pe site-ul lor internet.

Articolul 36 Notificarea prealabilă de intrare în port și autorizația de utilizare a portului

1. Prin derogare de la articolul 28e alineatul (1) din Regulamentul (CEE) nr. 2847/93, comandantul unei nave de pescuit dintr-o țară terță acoperită de Acordul GFCM care intenționează să utilizeze un port desemnat menționat la articolul 35 trebuie să respecte cerințele sistemului de porturi desemnate instituit de statul membru în conformitate cu prezenta secțiune și să comunice această intenție autorităților competente ale statului membru respectiv cu cel puțin 72 de ore înainte de ora estimată a sosirii. Statul portului poate stabili un termen diferit, ținând cont, în special, de distanța dintre zonele de pescuit și porturile proprii.

2. Notificarea menționată la alineatul (1) trebuie să includă cel puțin informațiile prevăzute în anexa VIII, partea A.

3. Autoritățile competente ale statului membru comunică în scris comandantului navei din țara terță care solicită accesul în port autorizația de utilizare a portului în vederea debarcării, transbordării sau prelucrării. Comandantul prezintă autorizația autorităților portuare competente în momentul sosirii în port, înainte de începerea activităților autorizate.

4. Statele membre înregistrează, pe suport electronic și de hârtie, autorizațiile emise în temeiul prezentului articol sau refuzul accesului în temeiul articolului 37 sau articolului 38.

Articolul 37 Refuzul autorizației de utilizare a portului

Statele membre nu autorizează o navă dintr-o țară terță acoperită de Acordul GFCM să utilizeze porturile desemnate în conformitate cu articolul 35 pentru debarcarea, transbordarea sau prelucrarea produselor pescărești capturate în zona GFCM și refuză accesul acesteia la serviciile portuare, în special de realimentare cu combustibil și de reaprovizionare, dacă:

(a) comandantul navei nu a îndeplinit obligațiile care îi revin în temeiul articolului 36 alineatul (1);

(b) nava nu arborează pavilionul unei țări care este parte contractantă la GFCM; sau

(c) nava este inclusă pe o listă de nave care au practicat sau au sprijinit pescuitul IUU adoptată de o organizație regională de gestionare a pescuitului la care Comunitatea este parte;

(d) există motive rezonabile pentru a considera că nava nu deține o autorizație valabilă pentru practicarea pescuitului sau a activităților legate de pescuit în zona GFCM, iar comandantul, informat în legătură cu aceste motive, nu a furnizat dovada unei astfel de autorizații.

Articolul 38 Suspiciunea de pescuit IUU

1. În cazul în care un stat membru al portului are motive să presupună că o navă a unei țări terțe care intenționează să intre în unul dintre porturile sale a practicat sau a susținut pescuitul IUU în zona GFCM, acesta îl informează pe proprietar și, dacă este cazul, pe operatorul navei de pescuit transmițându-i o descriere detaliată a motivelor, în care menționează dreptul de a cere sau de a furniza informații suplimentare și îi oferă acestuia posibilitatea de a fi audiat.

2. În cazul în care, pe baza informațiilor obținute în conformitate cu alineatul (1), statul membru are motive rezonabile de a considera că nava a practicat sau a sprijinit pescuitul IUU, acesta nu îi permite navei respective să utilizeze porturile sale pentru debarcarea, transbordarea sau prelucrarea de produse pescărești capturate în zona GFCM și îi refuză accesul la serviciile portuare, în special la serviciile de realimentare cu combustibil și de reaprovizionare.

Articolul 39 Comunicarea și anularea refuzului

1. Atunci când un stat membru a refuzat să autorizeze utilizarea porturilor sale în conformitate cu articolul 37 sau cu articolul 38 alineatul (2), acesta notifică imediat acest lucru proprietarului și, dacă este cazul, operatorului navei de pescuit, statului de pavilion, Comisiei, Secretarului executiv al GFCM și celorlalte părți contractante la GFCM și le transmite o descriere detaliată a motivelor.

2. Dacă motivele refuzului menționate la articolele 37 și 38 nu se mai aplică, statul membru anulează refuzul și comunică acest lucru persoanelor cărora le-a fost transmisă notificarea conform alineatului (1).

Articolul 40 Cazuri de forță majoră sau de avarie

Dispozițiile articolelor 37 și 38 nu afectează accesul navelor în porturi în conformitate cu dreptul internațional pentru motive de forță majoră sau de avarie și furnizarea către aceste nave a serviciilor esențiale pentru siguranța, sănătatea și bunăstarea echipajului.

Articolul 41 Accesul neautorizat

Statele membre se asigură că toate navele din țări terțe care au practicat pescuitul sau activități legate de pescuit în zona GFCM și care intră în porturile lor fără o autorizație prealabilă sunt supuse unei inspecții în conformitate cu prezenta secțiune.

Articolul 42 Inspecții

1. Fiecare stat membru inspectează cel puțin 50% din navele din țări terțe care intră în porturile sale în 2009, în conformitate cu procedurile de inspecție prevăzute în anexa VII partea B.

2. La stabilirea navelor care vor fi inspectate, statele membre acordă prioritate:

(a) navelor cărora anterior le-a fost interzisă utilizarea unui port de către un alt stat membru în conformitate cu prezenta secțiune sau de către o altă parte contractantă la GFCM în conformitate cu dispozițiile stabilite de GFCM sau

(b) cererilor altor state membre sau părți contractante la GFCM sau organizații regionale de gestionare a pescuitului de a inspecta anumite nave.

3. Statele membre stabilesc condițiile pentru certificarea inspectorilor în scopul efectuării inspecțiilor prevăzute la acest articol. Aceste condiții trebuie să includă elementele pentru formarea inspectorilor din anexa VIII, partea C.

4. Inspecțiile trebuie efectuate astfel încât să se evite întârzierea nejustificată a navelor și să se garanteze că acestea nu suferă decât un minim de intervenție și de inconveniente, evitându-se degradarea calității peștelui.

5. Rezultatele inspecției se consemnează într-un raport de inspecție, care se completează și semnează de către inspector și care include cel puțin informațiile prevăzute în anexa VIII partea D.

6. Rezultatele inspecției se înaintează spre examinare proprietarului și, dacă este cazul, operatorului navei de pescuit, cărora li se oferă posibilitatea de a adăuga comentarii la raport și de a contacta autoritățile de resort ale statului de pavilion, în special atunci când există dificultăți serioase de înțelegere a conținutului raportului.

7. O copie a raportului de inspecție se furnizează comandantului navei inspectate pentru a fi păstrată la bord.

Articolul 43 Informații standardizate privind inspecțiile în port

Statele membre înregistrează și tratează informațiile privind inspecțiile în port într-o formă standardizată, în conformitate cu dispozițiile prevăzute în anexa VIII, partea E.

Articolul 44 Rolul statului de pavilion

1. Statele membre se asigură că navele care le arborează pavilionul debarcă, transbordează și prelucrează peștele și utilizează alte servicii portuare în porturile altor state membre sau ale altor părți contractante la GFCM care acționează în conformitate cu prezenta secțiune sau într-un mod care respectă dispozițiile acesteia.

2. Atunci când un stat membru are motive rezonabile să presupună că o navă care arborează pavilionul său a practicat sau a sprijinit pescuitul IUU și intenționează să intre sau se află într-un port al unui alt stat membru sau al unei parți contractante la GFCM, acesta cere statului membru sau părții contractante la GFCM, după caz, să inspecteze nava și să îi comunice rezultatele.

3. În cazul unei inspecții, comandantul navei:

a) cooperează și ajută la inspecția navei efectuată conform procedurilor prevăzute în prezenta secțiune și nu obstrucționează, intimidează sau perturbă activitatea inspectorilor aflați în exercițiul funcțiunii;

b) permite accesul la toate zonele, punțile și încăperile navei, la capturile și produsele pescărești aflate la bord, la plase sau alte unelte și echipamente și la orice informații sau documente pe care inspectorul le consideră necesare pentru efectuarea inspecției;

c) permite accesul la documentele de înmatriculare, la autorizațiile de pescuit sau la orice alte documente solicitate de inspector.

4. În cazul în care comandantul unei nave nu permite unui inspector autorizat să efectueze o inspecție în conformitate cu prezenta secțiune, el trebuie să motiveze acest refuz. Autoritățile responsabile cu inspecția în port ale statului membru în cauză informează fără întârziere autoritățile statului de pavilion, Comisia și Secretarul executiv al GFCM în legătură cu refuzul comandantului și justificarea oferită de acesta.

5. În cazul în care comandantul unei nave care arborează pavilionul unui stat membru nu își îndeplinește obligațiile prevăzute la alineatul (3) și justificarea refuzului menționată la alineatul (4) nu poate fi considerată întemeiată pe motive de forță majoră sau avarie, statul membru de pavilion ia măsurile necesare în privința navei în cauză, în special suspendând autorizația de pescuit a acesteia și ordonându-i să rămână în port, sau ia alte măsuri pe care le consideră adecvate. Statul membru de pavilion comunică fără întârziere măsurile luate în aceste circumstanțe autorităților responsabile cu inspecția în port, Comisiei și Secretarului executiv al GFCM.

SEC ȚIUNEA 3 TRANSMITEREA MATRICELOR STATISTICE

ARTICOLUL 45 Transmiterea datelor

1. Statele membre înaintează Secretarului executiv al GFCM, până la data de 30 iunie 2009, datele aferente Sarcinilor 1.1 și 1.2 din matricea statistică a GFCM, care figurează în anexa IX.

2. Statele membre înaintează Secretarului executiv al GFCM, până la data de 30 iunie 2009 și în măsura în care este posibil, datele aferente Sarcinilor 1.3, 1.4 și 1.5 din matricea statistică a GFCM, care figurează în anexa IX.

3. Pentru prezentarea datelor menționate la alineatele (1) și (2), statele membre utilizează sistemul de introducere a datelor disponibil pe site-ul internet al GFCM[46].

4. Statele membre informează Comisia în legătură cu datele prezentate în temeiul prezentului articol.

CAPITOLUL VIIDispozi ții speciale aplicabile navelor comunitare care pescuiesc în zona de reglementare NAFO

Articolul 46 Raportarea capturilor

1. Comandantul unei nave autorizate să pescuiască halibut negru în conformitate cu articolul 5 din Regulamentul (CE) nr. 2115/2005 transmite pe cale electronică autorităților competente din statul de pavilion un raport de captură privind cantitățile de halibut negru capturate de nava sa, inclusiv dacă acestea sunt nule.

2. Raportul prevăzut la alineatul (1) se transmite pentru prima dată cel mai târziu la sfârșitul celei de-a zecea zile de la intrarea navei în zona de reglementare NAFO sau de la începutul ieșirii în larg. Raportul se transmite din cinci în cinci zile. Atunci când se consideră că, prin capturile de halibut negru comunicate în conformitate cu alineatul (1), cota alocată statului membru de pavilion a fost epuizată în proporție de 75%, comandanții navelor transmit rapoartele din trei în trei zile.

3. Statele membre transmit Comisiei rapoartele de capturi imediat după primire. Comisia transmite fără întârziere aceste informații Secretariatului NAFO.

Articolul 47 Măsuri suplimentare de control

1. Navele autorizate să pescuiască halibut negru în conformitate cu articolul 5 din Regulamentul (CE) nr. 2115/2005 pot pătrunde în zona de reglementare NAFO pentru a pescui halibut negru numai în cazul în care au la bord mai puțin de 50 de tone de captură de orice fel sau dacă accesul este permis în conformitate cu alineatele (2), (3) și (4) din prezentul articol.

2. Atunci când o navă autorizată să pescuiască halibut negru în conformitate cu articolul 5 din Regulamentul (CE) nr. 2115/2005 are la bord 50 de tone sau mai mult de capturi din alte zone decât zona de reglementare NAFO, aceasta transmite Secretariatului NAFO, prin e-mail sau fax, cu cel puțin 72 de ore înainte de intrarea (ENT) în zona de reglementare NAFO, volumul capturilor reținute la bord, poziția (latitudine/longitudine) unde comandantul navei consideră că nava va începe pescuitul, precum și ora preconizată la care nava va ajunge în respectiva poziție.

3. În cazul în care, după comunicarea menționată la alineatul (2), o navă de inspecție își semnalează intenția de a efectua o inspecție, aceasta transmite navei de pescuit în cauză coordonatele unui punct de control în care va avea loc inspecția. Punctul de control nu trebuie să se afle la o distanță mai mare de 60 de mile nautice de poziția în care comandantul navei consideră că nava va începe pescuitul.

4. În cazul în care o navă de pescuit autorizată să pescuiască halibut negru în conformitate cu articolul 5 din Regulamentul (CE) nr. 2115/2005 nu primește, până în momentul intrării în zona de reglementare NAFO, nicio comunicare din partea Secretariatului NAFO sau a unei nave de inspecție conform căreia aceasta are intenția de a efectua o inspecție în conformitate cu alineatul (3), nava de pescuit în cauză poate începe pescuitul. De asemenea, nava în cauză își poate începe activitatea de pescuit fără inspecție prealabilă, în cazul în care nava de inspecție nu a început inspecția în decurs de trei ore de la sosirea navei de pescuit la punctul de control.

CAPITOLUL VIIIDispozi ții speciale privind debarcarea sau transbordarea peștelui congelat după capturarea de către nave de pescuit din țări terțe în zona Convenției NEAFC

Articolul 48 Controlul efectuat de către statul portului

Fără a aduce atingere Regulamentului (CEE) nr. 2847/93 și Regulamentului (CE) nr. 1093/94 al Consiliului, procedurile prevăzute în prezentul capitol se aplică activităților de debarcare și transbordare în porturile statelor membre a peștelui congelat după capturarea de către nave de pescuit din țări terțe în zona Convenției NEAFC.

Articolul 49 Porturi desemnate

Debarcarea și transbordarea în apele comunitare sunt autorizate numai în porturile desemnate.

Statele membre desemnează un loc folosit pentru debarcări sau un loc în apropiere de țărm (porturi desemnate) în care sunt permise operațiunile de debarcare sau transbordare a peștelui menționate la articolul 48. Statele membre informează Comisia cu privire la orice modificare a listei porturilor desemnate în 2007 cu cel puțin cincisprezece zile înainte de intrarea în vigoare a modificării.

Comisia publică lista porturilor desemnate și modificările aduse acesteia în seria „C” a Jurnalului Oficial al Uniunii Europene și pe pagina sa de internet.

Articolul 50 Notificarea prealabilă de intrare în port

1. Prin derogare de la articolul 28e alineatul (1) din Regulamentul (CEE) nr. 2847/93, comandanții (sau reprezentanții acestora) tuturor navelor de pescuit care transportă peștele menționat la articolul 48 din prezentul regulament și care intenționează să utilizeze un anumit port pentru debarcare sau transbordare informează autoritățile competente ale statului membru al portului respectiv cu cel puțin trei zile lucrătoare înainte de data estimată a sosirii.

2. Notificarea menționată la alineatul (1) din prezentul articol este însoțită de formularul prevăzut în partea I a anexei X, cu partea A completată corespunzător, după cum urmează:

(a) se utilizează formularul PSC 1 atunci când nava de pescuit își debarcă propria captură;

(b) se utilizează formularul PSC 2 atunci când nava de pescuit este implicată în operațiuni de transbordare. În aceste cazuri se utilizează un formular separat pentru fiecare navă donoare.

3. Comandanții navelor sau reprezentanții acestora pot anula o notificare prealabilă prin notificarea autorităților competente ale portului pe care intenționează să îl utilizeze cu cel puțin 24 de ore înaintea orei estimate pentru sosirea în port pe care au notificat-o anterior. Această notificare este însoțită de o copie a notificării inițiale PSC 1 sau 2, cu mențiunea „ANULAT” înscrisă peste partea B.

4. Autoritățile competente ale statului membru al portului transmit de îndată un exemplar al formularului menționat la alineatele (2) și (3) statului de pavilion al navei de pescuit și statului (statelor) de pavilion al(e) navelor donoare atunci când nava este implicată în operațiuni de transbordare, precum și secretarului NEAFC.

Articolul 51 Autorizația de debarcare sau de transbordare

1. Debarcările sau transbordările pot fi autorizate de către autoritățile competente ale statului membru al portului numai în cazul în care statul de pavilion al navei de pescuit care intenționează să debarce sau să transbordeze sau, atunci când nava este implicată în operațiuni de transbordare în afara portului, statul sau statele de pavilion al(e) navelor donoare au confirmat, returnând un exemplar al formularului transmis în temeiul articolului 50 alineatul (3), cu partea B completată în mod corespunzător, că:

(a) navele de pescuit care declară că au capturat peștele dețineau o cotă suficientă pentru speciile declarate;

(b) cantitățile de pește de la bord au fost raportate în mod corespunzător și luate în considerare la calculul oricăror limitări ale capturilor sau ale efortului care pot fi aplicabile;

(c) navele de pescuit care declară că au capturat peștele dețineau autorizație de pescuit în zonele declarate;

(d) prezența navei în zona de captură declarată a fost verificată pe baza datelor VMS.

Operațiunile de debarcare sau de transbordare pot începe numai după acordarea autorizației de către autoritățile competente ale statului membru al portului.

2. Prin derogare de la alineatul (1), autoritățile competente ale statului membru al portului pot autoriza integral sau parțial debarcarea în absența confirmării menționate la alineatul (1), dar în aceste cazuri păstrează peștele în cauză în condiții de depozitare aflate sub controlul lor. Peștele poate fi eliberat pentru a fi vândut, preluat sau transportat numai după primirea confirmării menționate la alineatul (1). În cazul în care nu se primește o confirmare în termen de 14 zile de la debarcare, autoritățile competente ale statului membru al portului pot confisca peștele și pot dispune de el în conformitate cu normele naționale.

3. Autoritățile competente ale statului membru al portului notifică de îndată decizia de a autoriza sau nu debarcarea sau transbordarea, transmițând un exemplar al formularului prevăzut în partea I din anexa X, cu partea C completată corespunzător, Comisiei și Secretarului NEAFC, atunci când peștele debarcat sau transbordat a fost capturat în zona Convenției NEAFC.

Articolul 52 Inspecții

1. Autoritățile competente ale statelor membre inspectează cel puțin 15% dintre debarcările sau transbordările efectuate anual în porturile lor de către navele de pescuit din țări terțe, menționate la articolul 48.

2. Inspecțiile implică monitorizarea întregii operațiuni de descărcare sau transbordare și includ un control încrucișat între cantitățile pe specii înregistrate în notificarea prealabilă de debarcare și cantitățile pe specii debarcate sau transbordate.

3. Inspectorii depun toate eforturile posibile pentru a evita întârzierea nejustificată a navelor de pescuit și se asigură că acestea nu suferă decât un minim de intervenție și de inconveniente, evitându-se degradarea calității peștelui.

Articolul 53 Rapoarte de inspecție

1. Fiecare inspecție trebuie să fie documentată prin completarea unui raport de inspecție, conform modelului din partea II a anexei X.

2. Un exemplar al fiecărui raport de inspecție se transmite de îndată statului de pavilion al navei de pescuit inspectate și statului sau statelor de pavilion al(e) navelor donoare atunci când nava de pescuit este implicată în operațiuni de transbordare, precum și Comisiei și Secretarului NEAFC atunci când peștele debarcat sau transbordat a fost capturat în zona Convenției NEAFC.

3. Originalul sau o copie certificată a fiecărui raport de inspecție se transmite la cerere statului de pavilion al navei de pescuit inspectate.

[CAPITOLUL IXDispozi ții speciale aplicabile navelor comunitare care pescuiesc în zona Convenției CCAMLR

sec țIUNEA 1 RESTRICțII șI CERINțE DE INFORMARE PRIVIND NAVELE

ARTICOLUL 54 Interdicții și limitări ale capturilor

1. Pescuitul direcționat din speciile prevăzute în anexa XI este interzis în zonele și în cursul perioadelor prevăzute în respectiva anexă.

2. Pentru pescuitul nou și experimental, limitele capturilor și ale capturilor accidentale prevăzute în anexa X se aplică în subzonele prevăzute în respectiva anexă.

sec țIUNEA 2 PESCUITUL EXPERIMENTAL

ARTICOLUL 55 Norme de conduită pentru pescuitul experimental

Fără a aduce atingere articolului 4 din Regulamentul (CE) nr. 601/2004, statele membre se asigură că toate navele de pescuit comunitare sunt echipate cu:

(a) echipament de comunicare adecvat (inclusiv instalație radio MF/HF și cel puțin o radiobaliză de localizare (EPIRB) pe 406MHz), precum și operatori formați prezenți la bord și, dacă este posibil, echipament GMDSS;

(b) un număr suficient de costume de supraviețuire în caz de imersie pentru toți cei aflați la bord;

(c) măsuri adecvate pentru urgențele medicale care pot interveni în timpul ieșirii;

(d) rezerve de hrană, apă proaspătă, combustibil și piese de schimb pentru echipamentele esențiale, în caz de întârzieri și imobilizări neprevăzute;

(e) un plan de urgență aprobat în cazul poluării cu hidrocarburi la bordul navelor (SOPEP) care să precizeze măsurile de atenuare a poluării maritime (inclusiv asigurarea) în caz de deversare de combustibil sau reziduuri.

Articolul 56 Participarea la pescuitul experimental

1. Navele de pescuit care arborează pavilion spaniol, sunt înmatriculate în Spania și au fost notificate CCAMLR în conformitate cu dispozițiile articolelor 7 și 7a din Regulamentul (CE) nr. 601/2004 pot participa la pescuitul experimental cu paragate de Dissostichus spp . în subzonele FAO 88.1 și 88.2, precum și în diviziunile 58.4.1, 58.4.2 și 58.4.3b), în afara zonelor de jurisdicție națională.

2. În orice moment, în diviziunea 58.4.3b), nu poate pescui decât o singură navă de pescuit.

3. În ceea ce privește subzonele 88.1 și 88.2 și diviziunile 58.4.1 și 58.4.2, limitele totale ale capturilor și ale capturilor accidentale pe subzonă și diviziune, precum și distribuția acestora între unitățile de cercetare la scară mică (SSRU) în fiecare dintre acestea, sunt stabilite în anexa XII. Pescuitul în orice SSRU încetează atunci când captura raportată atinge limita specificată de capturare, iar această SSRU este închisă pentru pescuit pentru restul sezonului.

4. Pescuitul trebuie să aibă loc într-o zonă geografică și batimetrică cât se poate de întinsă pentru a obține informațiile necesare în vederea determinării potențialului de pescuit și pentru a evita concentrarea excesivă a capturilor și a efortului de pescuit. Cu toate acestea, pescuitul în diviziunile 58.4.1 și 58.4.2 este interzis la adâncimi mai mici de 550 m.

Articolul 57 Sistemele de raportare

Navelor de pescuit care participă la pescuitul experimental menționat la articolul 55 li se aplică următoarele sisteme de raportare a capturilor și a efortului:

(a) sistemul de raportare a capturii și a efortului de pescuit pe perioade de cinci zile prevăzut la articolul 12 din Regulamentul (CE) nr. 601/2004, cu diferența că statele membre prezintă Comisiei rapoartele de captură și de efort de pescuit în cel mult două zile lucrătoare de la sfârșitul fiecărei perioade de raportare, pentru transmitere imediată către CCAMLR. În subzonele 88.1 și 88.2 și în diviziunile 58.4.1 și 58.4.2, rapoartele sunt realizate de unitățile de cercetare la scară mică;

(b) sistemul de raportare lunară la scară precisă a datelor privind capturile și efortul de pescuit prevăzut la articolul 13 din Regulamentul (CE) nr. 601/2004;

(c) se raportează numărul și greutatea totală a capturilor de Dissostichus eleginoides și Dissostichus mawsoni aruncate înapoi în mare, inclusiv cele în stare de „carne cu aspect gelatinos”.

Articolul 58 Definirea așezării

1. În sensul prezentei secțiuni, o așezare cuprinde instalarea unuia sau a mai multor paragate în același loc. În scopul raportării capturilor și a efortului, poziția geografică precisă a unei așezări este determinată de punctul central al paragatului sau al paragatelor desfășurate.

2. Pentru a fi desemnată ca așezare experimentală:

(a) fiecare așezare experimentală trebuie să se afle la o distanță de cel puțin cinci mile marine de orice altă așezare experimentală, această distanță fiind măsurată de la centrul geografic al fiecărei așezări;

(b) fiecare așezare trebuie să cuprindă cel puțin 3 500 de cârlige și cel mult 10 000; aceasta poate include mai multe paragate instalate în același loc;

(c) fiecare așezare a unui paragat trebuie să aibă un timp de imersie de cel puțin șase ore, măsurat de la momentul finalizării procesului de instalare până la începutul procesului de ridicare.

Articolul 59 Planurile de cercetare

Navele de pescuit care participă la pescuitul experimental menționat la articolul 55 implementează planuri de cercetare în fiecare SSRU în care sunt împărțite subzonele FAO 88.1 și 88.2 și diviziunile 58.4.1 și 58.4.2. Planul de cercetare se implementează astfel:

(a) la prima intrare într-o SSRU, primele 10 așezări, desemnate ca „prima serie”, sunt desemnate ca „așezări experimentale” și trebuie să îndeplinească criteriile prevăzute la articolul 58 alineatul (2);

(b) următoarele 10 așezări sau 10 tone de captură, în funcție de primul nivel de declanșare atins, sunt desemnate ca „a doua serie”. Așezările din a doua serie pot fi considerate, la discreția comandantului, ca parte a activităților normale de pescuit experimental. Aceste așezări pot fi desemnate însă și ca așezări experimentale, cu condiția să îndeplinească cerințele articolului 58 alineatul (2);

(c) la finalizarea primei și a celei de-a doua serii de așezări, în cazul în care comandantul dorește să continue pescuitul în SSRU, nava inițiază o „a treia serie”, care duce la un total de 20 de așezări experimentale efectuate în toate cele trei serii. A treia serie de așezări se efectuează în cursul aceleiași vizite ca prima și a doua serie dintr-o SSRU;

(d) la finalizarea celor 20 de așezări experimentale din a treia serie, nava poate continua să pescuiască în SSRU;

(e) în SSRU-urile A, B, C, E și G din subzonele 88.1 și 88.2, dacă suprafața fundului marin în care se pescuiește este mai mică de 15 000 km², literele (b), (c) și (d) nu se aplică, iar la încheierea a 10 așezări experimentale, nava poate continua să pescuiască în SSRU.

Articolul 60 Planuri de colectare a datelor

1. Navele de pescuit care participă la pescuitul experimental prevăzut la articolul 56 implementează planuri de colectare a datelor în fiecare SSRU în care sunt împărțite subzonele FAO 88.1 și 88.2 și diviziunile 58.4.1 și 58.4.2. Planul de colectare a datelor cuprinde următoarele date:

(a) poziția și adâncimea mării la fiecare extremitate a fiecărui paragat dintr-o așezare;

(b) timpul de instalare, de imersie și de ridicare;

(c) numărul și specia peștilor pierduți la suprafață;

(d) numărul de cârlige plasate;

(e) tipul de momeală;

(f) succesul momelii (%);

(g) tipul de cârlige; și

(h) starea mării și a norilor și faza lunii în momentul instalării paragatelor.

2. Toate datele menți